**Jan Gunnar Solli** (født 19. april 1981 i Arendal) er en norsk tidligere landslagsspiller i fotball.

Jan Gunnar Solli har spilt for klubbene Treungen IL, Odd Grenland, Rosenborg Ballklub, Sportsklubben Brann, New York Red Bulls, Vålerenga Fotball og Hammarby IF Fotboll.

Fotballkarriere
---------------

Sommeren 2003 ble Solli solgt til Rosenborg for 6 millioner kroner. I sin debutsesong for RBK var Solli med på å vinne seriegull, og avgjorde cupfinalen ved å score to mål som innbytter mot Bodø Glimt. I tiden i RBK var Solli en anvendelig spiller som kunne bekle mange posisjoner. 

16. mars 2007 ble Solli klar for Sportsklubben Brann. Bergensklubben betalte 6 millioner for ham. I Brann gjorde han stor suksess i sin første sesong ved å bidra til at SK Brann vant sitt første seriegull på 44 år. Han fikk betydelig større tillit enn i Rosenborg. Han var fast i Branns førsteellever i nesten hele perioden, og spilte både høyrekant og sentral midtbane. I tillegg spilte han høyreback i slutten av et par kamper, dog med mindre hell. Han har selv uttalt at seriegullet med Brann var karrierens høydepunkt.

Den 1. januar 2011 startet Solli på en toårsavtale med opsjon på ytterligere ett år med den amerikanske klubben New York Red Bulls. Solli ble dermed den første norske spilleren i Major League Soccer (MLS) i USA. Her var han lagkamerat med spillerne Thierry Henry, Rafael Márquez og Tim Cahill. I sin debutsesong for RBNY ble Solli kåret til «defender of the year» («årets forsvarsspiller»). Samme året deltok RBNY i Emirates Cup. Solli spilte begge kampene mot Paris Saint-Germain FC og Arsenal FC. RBNY vant Emirates Cup 2011.

I 2013 signerte Solli for Vålerenga, og i 2014 signerte han for Hammarby Fotboll i Stockholm. I Sverige var han sterkt medvirkende til at Hammarby vant Superettan og kvalifiserte seg til Allsvenskan. Han fikk også et spesielt forhold til fansen, og vant årets entertainmentpris sendt fra[*klargjør*] Björn Borg.

I 2015 satte Hammarby Fotboll publikumsrekord i Sveriges øverste divisjon, med hele 25507 tilskuere i snitt på 15 hjemmekamper. Den gamle rekorden tilhørte Örgryte IS og var fra 1959.

Solli la opp som spiller i 2016.

Landslagskarriere
-----------------

Den 20. august 2003 debuterte han på A-landslaget mot Skottland, og han har spilt 40 landskamper og har scoret ett mål på landslaget.

Utmerkelser
-----------

* Tippeligaen: spilte på vinnerlaget i 2003, 2004, 2006, 2007
* Norgesmesterskap: spilte på vinnerlaget i 2003
* Individuelt: mottager av Gullklokka

Statistikk
----------

* Kamper i den norske eliteserien (2009-sesongen inkludert):
	+ for Odd Grenland: 54 kamper
	+ for Rosenborg: 111 kamper
	+ for Brann: 75 kamper

Annet
-----

Ved siden av fotballen har Jan Gunnar Solli hatt et brennende engasjement for musikk. Han har blant annet vært DJ i New York, Las Vegas, Barcelona, Oslo og Stockholm. Han har varmet opp og avsluttet for Calvin Harris, David Guetta, Steve Aoki, Gareth Emery og Eric Morillo.

Høsten 2018 deltok han i TV-underholdningsprogramserien *Skal vi danse* på TV2. Han og hans dansepartner Rikke Lund oppnådde andreplass i konkurransen.

I 2021 er Solli deltager i en ny sesong av gameshowet *Fangene på fortet.*

Referanser
----------

1. ↑   Argentine Soccer Database, oppført som JAN GUNNAR SOLLI, BDFA player ID 58752[Hentet fra Wikidata]
2. ↑   transfermarkt.com, Transfermarkt spiller-ID 12380, besøkt 9. oktober 2017[Hentet fra Wikidata]
3. ↑  «Cupfinalen 2003: Bodø/Glimt - Rosenborg» (YouTube). Besøkt 31. august 2019.
4. ↑  «Solli klar for Brann». *www.vg.no*. Besøkt 31. august 2019.
5. ↑  «Strange Yellow Card From Swedish Second Division». Besøkt 31. august 2019.
6. ↑  Heyman, Marshall (3. oktober 2012). «A Professional on Pitch». *Wall Street Journal* **(engelsk)**. ISSN 0099-9660. Besøkt 31. august 2019.
7. ↑  AS, TV 2 (12. november 2021). «Disse kjendisene blir å se i «Fangene på fortet»: - Skummelt og vått». *TV 2* **(norsk)**. Besøkt 22. november 2021.

Eksterne lenker
---------------

* (en) Jan Gunnar Solli – kategori av bilder, video eller lyd på Commons Rediger på Wikidata
* (en) Jan Gunnar Solli på Internet Movie Database Rediger på Wikidata
* (en) Jan Gunnar Solli – Major League Soccer Rediger på Wikidata

* (en) Jan Gunnar Solli – Transfermarkt Rediger på Wikidata

* (en) Jan Gunnar Solli – national-football-teams.com Rediger på Wikidata

* (en) Jan Gunnar Solli – WorldFootball.net Rediger på Wikidata

* (en) Jan Gunnar Solli – FootballDatabase.eu Rediger på Wikidata

* (en) Jan Gunnar Solli – EU-Football.info Rediger på Wikidata

* (sv) Jan Gunnar Solli – Sveriges fotballforbund Rediger på Wikidata

* (no) Jan Gunnar Solli – Norges Fotballforbund Rediger på Wikidata

* (en) Jan Gunnar Solli – FBref Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon
 |